Талғардағы трагедия: өрт қылмысы бойынша айғақтар алынды, сараптамалар жүргізіліп жатыр
DATE: 21:45, 12 Қазан 2024 | GMT +5
TITLE: Талғардағы трагедия: өрт қылмысы бойынша айғақтар алынды, сараптамалар жүргізіліп жатыр
URL: https://kaz.inform.kz/news/talgardagi-tragediya-ort-kilmisi-boyinsha-aygaktar-alindi-saraptamalar-zhurgzlp-zhatir-31adef/
META: DATE: 21:45, 12 Қазан 2024 | GMT +5
TOTAL WORDS: 240
AUTHOR(S):
TEXT: Бауыржан Аленовтың айтуынша, қылмыс жасалған сәттен бастап, яғни 4 қазаннан бері Талғар ауданында министрдің бірінші орынбасары бастаған ІІМ орталық аппараты қызметкерлерінен құралған жеделтергеу тобы жұмыс істеп жатыр. – жеделтергеу тобы құрылып, қылмыс жасалған жерде мұқият тексеру жұмыстарын жүргізуде. Бейнебақылау камераларынан жазбалар қаралуда. Аулалар мен есепте тұрған тұлғалар тексерілуде. Отбасының тұрғылықты жерін полиция қызметкерлері патрульдеуде. Оқиға орын алған кезде өрт болған үйде ешкім тұрып жатқан жоқ еді. Жанұя қазіргі кезде басқа мекенжайда тұрып жатыр. Қылмыскерлер ұсталып, міндетті түрде жауапқа тартылады. Сонымен қатар жалған ақпарат таратпауға шақырамын, – деді Ішкі істер министрінің бірінші орынбасары Бауыржан Аленов. Алматы облысының прокуроры Берік Адамов барлық тергеу әрекеттері Бас прокуратураның бақылауында екенін атап өтті. – Тергеу барысы туралы бас прокурорға есеп беремін. Бүгінгі таңда арнайы прокурорлар үйді өртеу фактісін тергеп жатыр. Оқиға орнынан барлық айғақтар алынып, олар бойынша тиісті сараптамалар тағайындалды. Біз сараптама нәтижелерін күтудеміз, одан кейін қосымша ақпарат беріледі. Бүгінгі таңда осы іс бойынша көптеген жалған ақпарат таратылуда. Азаматтарға жалған ақпарат таратқаны үшін қылмыстық жауапкершілік қарастырылатынын ескерткім келеді, – деді Алматы облысының прокуроры Берік Адамов. Еске салайық, сағат 00:50–де үйді жалын шарпыған. Өрт сағат 01:43–де толығымен жойылды. Бұған дейін 4 қазан күні Талғар қаласындағы төбелестен жасөспірім қайтыс болғанын жазғанбыз. Одан кейін Шерзаттың туған-туыстары мен Талғар тұрғындары ашық тергеу болуын талап етіп, наразылыққа шыққан болатын. Бүгін Бас прокуратураның басшылығымен қылмысты ашу үшін ведомствоаралық жеделтергеу тобы құрылғаны белгілі болды. Бүгін Ішкі істер министрінің бірінші орынбасары Бауржан Аленов марқұм Шерзат Болаттың үйін өртеу оқиғасын тергеу тобымен Талғарға барды
